
           REPUBLIKA HRVATSKA
PRIMORSKO-GORANSKA ŽUPANIJA
    OPĆINA VINODOLSKA OPĆINA
          
KLASA: 024-01/26-01/9
URBROJ: 2170-34-01-26-2

Bribir, 24. kolovoza 2026. 


Općina Vinodolska općina raspisuje 


J A V N I  P O Z I V
ZA PRIBAVLJANJE PRIJEDLOGA ZA IMENOVANJE 
SUDACA POROTNIKA ŽUPANIJSKOG SUDA U RIJECI


Primorsko-goranska županija, Odbor za izbor, imenovanja i dodjelu povelja i priznanja uputio je Općinskom vijeću Općine Vinodolske općine dopis KLASA: 024-04/26-07/4, URBROJ: 2170-01-01/2-26-2 od 03. kolovoza 2026. godine, kojim se poziva na pribavljanje prijedloga za imenovanje sudaca porotnika Županijskog suda u Rijeci. 

Odredbom članka 119. Zakona o sudovima ("Narodne novine" broj 28/13, 33/15, 82/15, 82/16- Uredba, 67/18, 126/19, 130/20, 21/22, 60/22, 16/23, 155/23, 36/24, 136/25; u nastavku: Zakon) propisano je da suce porotnike općinskih i županijskih sudova imenuje županijska skupština, odnosno Gradska skupština Grada Zagreba po pribavljenim prijedlozima općinskog odnosno gradskog vijeća, sindikata, udruge poslodavaca i gospodarske komore. 

Odredbom članka 117. Zakona propisano je da za suca porotnika može biti imenovan punoljetni hrvatski državljanin dostojan obnašanja dužnosti suca porotnika, dok je odredbom članka 118. Zakona propisano da se odredbe zakona koje se odnose na suce, shodno primjenjuju i na suce porotnike, ako zakonom nije drukčije određeno. Odredbom članka 90. stavka 1. Zakona propisano da sudac (porotnik) ne smije biti član političke stranke niti se baviti političkom djelatnošću (npr. članovi predstavničkih tijela izabrani s liste grupe birača) dok je odredbom članka 91. istog Zakona propisano da sudac ne smije obavljati odvjetničku ili javnobilježničku službu, poslove člana upravnog ili nadzornog odbora trgovačkog društva ili druge pravne osobe, kao i da ne smije obavljati drugu službu ili posao koji bi mogli utjecati na njegovu samostalnost, nepristranost i neovisnost ili umanjiti njegov društveni ugled ili su inače nespojivi s obnašanjem sudačke dužnosti. Nadalje, sudac ne smije voditi stegovne postupke pri tijelima strukovnih komora i udruga; sudac ne smije sudjelovati u radu sudova časti u postupcima u kojima se utvrđuju povrede dobrih poslovnih običaja.


 Slijedom navedenog, 

Općina Vinodolska općina poziva sve zainteresirane koji ispunjavaju uvjete propisane Zakonom o sudovima da na ovaj Javni poziv podnesu prijave za kandidate za suce porotnike Županijskog suda u Rijeci. Prijedlog kandidata za suce porotnike utvrđuje Općinsko vijeće Općine Vinodolske općine, a na prijedlog Općinskog vijeća imenuje ih Županijska skupština Primorsko-goranske županije. 

Prijavi treba priložiti i vlastoručno potpisanu izjavu kandidata o ispunjavanju zakonom propisanih uvjeta, koja se nalazi na web stranici Općine Vinodolske općine i presliku osobne iskaznice. 

Prijave za podnošenje prijedloga za suce porotnike dostavljaju se najkasnije do 15. rujna 2026. godine, putem maila: ana.tomasek@vinodol.hr, neposredno ili putem pošte na adresu: Općina Vinodolska općina, Bribir, Bribir 34, 51 253 Bribir. 

